S-469/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 19. júní 2018, á hendur S-kk-þgf Þ-kk-þgf Þ-kk-þgf, kt. 000000-0000, Geðhömrum 5, Reykjavík, fyrir eftirtalin umferðar-, lögreglu- og fíkniefnalagabrot: með því að hafa aðfaranótt sunnudagsins 19. febrúar 2017, ekið bifreiðinni [---] sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 46 ng/ml), norður Höfðabakka við Fálkabakka í Reykjavík, þar sem lögreglan gaf honum merki um að stöðva bifreiðina, sem hann sinnti ekki heldur hélt hann ökuferðinni áfram yfir Höfðabakkabrú, til hægri austur Bæjarháls og suður Hraunbæ, þar inn á bifreiðastæði við hús nr. 107, þar sem akstri lauk en ákærði reyndi þá að flýja lögreglu á hlaupum, sem gaf honum stöðugt fyrirmæli um að stöðva, sem hann hlýddi ekki fyrr en hann kom að Bæjarhálsi 1. Jafnframt á sama tíma haft í vörslum sínum 0,50 g af marijúana, sem lögregla fann við leit í hanskahólfi bifreiðarinnar.

Telst brot þetta varða við 1. og 3. mgr. 5. gr., 1. mgr. 13. gr., 1., sbr. 2. mgr., 45. gr. a, 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006, 19. gr. lögreglulaga nr. 90/1996 og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Þá er gerð krafa um að framangreind fíkniefni 0,50 g af marijúana, sem hald var lagt á, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í janúar 1990. Hann á að baki sakaferil sem nær aftur til ársins 2012. Ákærða var gerð sektarrefsing með lögreglustjórasátt, 8. febrúar 2012 vegna aksturs sviptur ökurétti og undir áhrifum ávana- og fíkniefna. Þá gekkst hann undir viðurlagaákvörðun, meðal annars vegna aksturs sviptur ökurétti og undir áhrifum ávana- og fíkniefna, 15. apríl 2013. Ákærði var dæmdur til að sæta fangelsi í 30 daga fyrir akstur sviptur ökurétti og undir áhrifum ávana- og fíkniefna með dómi, 26. febrúar 2014. Þá var hann dæmdur í 105 daga fangelsi með dómi, 5. nóvember 2014, einnig meðal annars fyrir akstur sviptur ökurétti og undir áhrifum ávana- og fíkniefna. Nú síðast var ákærði dæmdur til að sæta fangelsi í 90 daga vegna aksturs sviptur ökurétti og undir áhrifum ávana- og fíkniefna.

Með hliðsjón af framangreindu, sakarefni þessa máls og greiðri játningu ákærða þykir refsing ákærða hæfilega ákveðin fangelsi í fimm mánuði.

Með vísan til lagaákvæða í ákæru er áréttuð ævilöng svipting ökuréttar ákærða frá birtingu dóms þessa að telja.

Með vísan til lagaákvæða í ákæru eru gerð upptæk til ríkissjóðs 0,50 g af marijúana, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, B-kk-ef E-kk-ef lögmanns, 105.400 krónur, að meðtöldum virðisaukaskatti, og 175.751 krónu í annan sakarkostnað.

Af hálfu ákæruvaldsins flutti málið A-kvk-nf L-kvk-nf G-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, S-kk-nf Þ-kk-nf Þ-kk-nf, sæti fangelsi í fimm mánuði.

Áréttuð er ævilöng svipting ökuréttar ákærða frá birtingu dómsins að telja.

Upptæk eru gerð til ríkissjóðs 0,50 g af marijúana.

Ákærði greiði málsvarnarþóknun skipaðs verjanda síns, B-kk-ef E-kk-ef lögmanns, 105.400 krónur og 175.751 krónu í annan sakarkostnað.

L-kvk-nf R-kvk-nf S-kvk-nf